钦定古今图书集成/历象汇编/庶征典/第025卷 > 《隋书》 > 《天文志》
## 钦定古今图书集成/历象汇编/庶征典/第025卷 > 《隋书》 > 《天文志》

月者阴之精也，其形圆，其质清，日光照之则见其明，
日光所不照则谓之魄。故月望之日，日月相望，人居
其间，尽睹其明，故形圆也。二弦之日，日照其侧，人观
其傍，故半明，牛魄也。晦朔之日，日照其表，人在其里，
故不见也。其行有迟疾，其极迟则日行十二度强，极
疾则日行十四度半。极迟则渐疾，疾极渐迟，二十七
日半强，而迟疾一终矣。又月行之道，斜带黄道，十三
日有奇，在黄道表；又十三日有奇，在黄道里；极远去
黄道六度，二十七日有奇，阴阳一终。张衡云：“对日之
冲，其大如日，日光不照，谓之暗虚。暗虚逢月则月蚀，
值星则星亡。”今历家月望行黄道，则值暗虚矣。值暗
虚有表里深浅，故蚀有南北多少。〈以下与晋志同不重录〉